دستونک
مولم چراگ
آپ ءَ سازاں بالادے ءُ تُنّیگی ءَ گْواز کن آں
درستاں پیسر پولاں ترا رندءَ وتءَ شوھاز کن آں
وھد ءِ پُراں ھاکاں دْرنزاں سبزی دشت ءِ زھیرونکے
قطرہ قطرہ مومے باں ءُ آس ءَ را امباز کن آں
مئے رنگ محبت یکّینیں بیا چمّاں واباں مانداریں
نُوں روچ ءِ نِیلّیں بْرانزانی دل تاموری ءَ ساز کن آں
تو ٹھلیں گودی باگانی من کوھانی شَھزادہ آں
عشق ءَ سرجم ایربَراں تئی وشبوہ ءَ دْرنگاز کن آں
اوست گُبارے مانپوشگ بیت سِتک چراگے بالین ئِے
پورہ پورہ نیام ءَ چے من دریا یے مِگراز کن آں
ٹپّ وتن آدینک دل ءِ درد ءِ کُمارے بےمٹّیں
مولم بْرمشاں آگاھی ءِ قبرستاں آواز کن آں